
Številka: 410-0064/2025
Datum: 8. 1. 2026


JAVNI POZIV
za sofinanciranje sterilizacije in kastracije lastniških mačk in psov v letu 2026

Občina Cerknica od leta 2021 izvaja preventivno akcijo sofinanciranja sterilizacije in kastracije lastniških mačk in psov. Problematika nekontroliranega razmnoževanja in s tem zapuščenih živali na našem območju še vedno obstaja, zato se je Občina Cerknica tudi letos odločila za izvedbo akcije. Ukrep sterilizacije oziroma kastracije mačk ter psov je bistvenega pomena za omejevanje nekontroliranega razmnoževanja živali in dolgoročno izboljša zdravje ter kakovost življenja tako živali kot tudi ljudi. Preprečevanje rojstev nezaželenih živali je za lastnike obveza, ki izhaja iz določb 11. člena Zakona o zaščiti živali (Uradni list RS, št. 38/13 – uradno prečiščeno besedilo, 21/18 – ZNOrg, 92/20, 159/21, 109/23, 12/25 – odl. US, 60/25). 

Predmet javnega poziva:
Predmet javnega poziva je sofinanciranje sterilizacije in kastracije lastniških mačk in psov v letu 2026. Skupni znesek zagotovljenih sredstev za ta namen znaša 5.000 EUR.

Pogoji za sodelovanje:
Na javni poziv se lahko prijavijo lastniki mačk in psov, ki imajo stalno bivališče v občini Cerknica. 
Posameznemu gospodinjstvu (lastniku) se sofinancira storitev za največ dve (2) živali. Sofinancirana storitev se mora izvesti v roku dveh mesecev od datuma odobritve prijavnega obrazca oziroma najpozneje do 30. oktobra 2026.

Storitev izvaja Veterinarska postaja Cerknica, Gerbičeva 39, 1380 Cerknica, tel. št.: 041 621 258.
Pred posegom se je v ambulanti treba naročiti in imeti ob obisku ambulante s seboj osebni dokument. 

Način prijave oziroma sodelovanja na javnem pozivu:
Lastniki živali, ki izpolnjujejo pogoje za sodelovanje na tem javnem pozivu, izpolnijo prijavni obrazec in potrjenega s strani Občine Cerknica predajo izbranemu izvajalcu veterinarskih storitev. Prijavni obrazec je na voljo na spletni strani Občine Cerknica oziroma v sprejemni pisarni Občine Cerknica. 

Na podlagi izpolnjenega oziroma potrjenega obrazca se storitev sterilizacije oziroma kastracije po tem pozivu s strani Občine Cerknica sofinancira v višini:
· 30 EUR bruto cene storitve za posamezno mačko in
· 50 EUR bruto cene za posameznega psa.

Rok za prijavo:
Akcija sofinanciranja storitev, ki so predmet tega poziva, traja od dneva objave javnega poziva do porabe sredstev, vendar najpozneje do vključno 30. 10. 2026.

Dodatne informacije:
Jasna Zalar (01 709 06 34); e-pošta: jasna.zalar@cerknica.si).

